Un tamm mat e-maez ar park ez a Steve pa laka ar Barzhaz, hag eñ  unan eus bravañ ha talvoudusañ oberennoù hol lennegezh, war renk un teskad "kanaouennoù war don ar c'hrampouezh-gwinizh". Goût a-walc'h a ouien ez eo manet dizanv oberenn Kervarker d'an darn vuiañ eus ar Vretoned, zoken d'ar re a oar fougeal ken brav gant Renan ha Châteaubriant. Met soñjal a rae din e oa doujet da vihanañ gant ar re a laka ar brezhoneg da zanvez-studi hag a vourr o tielfennañ doareoù-komz ar vrezhonegerien deut betek enno a-drugarez da dud evel  Kervarker hag o deus dastumet, a-raok ma vije re ziwezhat, barzhonegoù bet savet gant ar bobl, troioù-lavar, krennlavarioù.    Gwir eo, ez eo ar yezhoù ur bed a voazioù hag a vommoù-lavar bev - trugarez dit Alan evit an droidigezh a ziskouez splann ez eo ar brezhoneg ur yezh vev rak ur frazenn a seurt-se ne vije ket bet distaget gant an dud a c'hoarzhfe (hervez Steve da vihanañ) o klevout "da garout a ran". Evit an abeg-se marteze en deus kavet "dereat" displegañ e soñj e galleg hep merzout e oa o  tislavarout krenn e gomzoù hag o lakaat ar brezhoneg da yezh varv pe zammvarv, chomet souchet war dachenn strizh ar vuhez voutin. Ar boazioù ha ganto an doareoù-komz a gemm a rummad da rummad. E bro ebet ne vez klevet an dud yaouank o komz dres evel ma komze o zud-kozh en o yaouankiz.  Kement-se evel-just ne dalvez ket da lavarout e tlefe "brezhoneg mamm-gozh" bezañ bountet er maez - atoue 'zo! Met n'eo ket gantañ sur-mat e c'heller bastañ da ezhommoù ar vuhez a hirio ha nebeutoc'h c'hoazh talañ ouzh  ezhommoù an amzer da zont. Hag ur yezh dic'houest da zegemer stummoù nevez a zo ur yezh varv. Din da c'houzout n'emañ ket kont evel-se gant ar brezhoneg. Bev eo c'hoazh. Ha n'eo ket a-drugarez d'ar bobl "a vir he yezh dre voas met n'he difenn ket dre gefridi", evel ma lavare Tangi Malmanche,  met a-drugarez d'an dud o deus pleustret hag a bleustr c'hoazh d'e lakaat war live yezhoù all ar bed dre grouiñ gerioù nevez ha treiñ oberennoù al lennegezhioù estren. Hag ivez a-drugarez d'an dud o deus graet o soñj  bevañ e brezhoneg hag ober gantañ e pep degouezh. Dezho ha *dezho hepken* eo da varn ha gwelloc'h eo marmouzañ doare-komz o zud-kozh pe ober gant ur yezh diazezet war yezh o hendadoù met o klotañ gwelloc'h gant o boazioù hag o doare-bevañ dezho. O dibab o deus graet pell 'zo d'am soñj ha n'o deus kentel ebet da gaout war ar poent-se.    Ur goulenn am eus c'hoazh a-raok echuiñ: Daoust hag e kredfe Steve aliañ d'ur Gall desket war e yezh chom hep ober gant ur bomm-lavar disanv d'e g/concierge war  zigarez e c'hellfe an itron b/pipelette "pouffer de rire" o klevout e gomzoù? Diaes eo din krediñ e c'hellfe bezañ ken diskiant.  Ha ma kredfe c'hoazh lakaat un oberenn eus ar varzhoniezh c'hallek war renk ar "chansons à quat' sous" - war ur forum gouestlet d'ar gallek war ar marc'had - n'eo ket hepken c'hoarzhin deuzoutañ a vefe graet. Lavaret e vefe dezhañ e begement war un ton un tammig rustoc'h eget hini ar c'hrampouezh gwinnizh.      FL